joelniklaus/EU_Wikipedias huggingface dataset:
Julie Girling

Julie McCulloch Girling (sündinud 21. detsembril 1956 Londonis) on Suurbritannia poliitik. Ta oli 2009–2019 Euroopa Parlamendi liige. Ta oli aastani 2017 Konservatiivse Partei liige

Ta sai keskhariduse Londonis. Seejärel õppis ta Liverpooli ülikoolis, kust ta sai aastal 1979 bakalaureusekraadi ajaloo ja politoloogia alal.

Ta oli aastast 2009 Euroopa Parlamendi liige. Ta kuulus seejärel (aastani 2017) Euroopa Konservatiivide ja Reformistide fraktsiooni. Seejärel lahkus ta (koos Richard Ashworthiga) nii Konservatiivsest Parteist kui ka Euroopa Konservatiivide ja Reformistide fraktsioonist ja nad olid aastani 2018 sõltumatud. Aastast 2018 kuulusid nad europarlamendis Euroopa Rahvapartei fraktsiooni.

Isiklikku 
Ta on aastast 1981 abielus Warren Glyn Girlingiga, neil on poeg.

Välislingid 
Julie Girlingi ametlik kodulehekülg (inglise keeles)

Suurbritannia poliitikud
Suurbritanniast valitud Euroopa Parlamendi liikmed
Sündinud 1956
Amursk

Amursk on linn Venemaal Habarovski krais, Amurski rajooni keskus. Amursk asub Amuuri jõe vasakul kaldal, Komsomolskist Amuuri ääres ligi 40 km kaugusel.

Amursk on asutatud 1958. aastal seoses tselluloosi-paberikombinaadi rajamisega, linnaõigused sai 1973. aastal.

Galerii

Venemaa linnad
Habarovski krai
Glandorf

Glandorf on vald Saksamaal Alam-Saksi liidumaal Osnabrücki kreisis.

Valla pindala on 59,88 km². 31. detsembril 2019 elas seal 6592 inimest. Vald asub Teutoburgi metsa lähedal, 24 km Osnabrückist lõunas. Nimi "Glandorf" tuleneb Glanathorpe'st – mis tähendab asulat Glane oja ääres – ja on esmakordselt mainitud 1070. aastal.

Valda kuuluvad Glandorf, Averfehrden (varem Narendorf), Schierloh, Schwege, Sudendorf, Westendorf ja Laudiek.

Glandorfi maamärk on tuuleveski, mis on ehitatud, järgides Hollandi tuulikuehituse näiteid. See ehitati 1840. aastal. 2000. aastast korraldatakse tuulikus abiellumisi.

Kirikud 

Katoliikliku St. Johannise (Ristija Johannese) kiriku vanimad osad pärinevad 13. sajandist ja on dokumentaalselt esmakordselt mainitud 1275. aastal. 1636. aastal põletati kirik Kolmekümneaastases sõjas Rootsi vägede poolt maha ja ehitati vanadest materjalidest uuesti üles. Aastatel 1817 kuni 1820 toimus hoone täielik uuendamine.

Katoliiklik on ka St. Marien (Maarja) kirik Schweges. See ehitati 1863. aastal õpetaja Mathias Niehausi eestvedamisel.

Protestantlik "Kripplein Christi" (Kristuse hälli) kirik on puukirik ja ehitati esiti 1912. aastal Holsen-Ahlesse Bünde juures. 1952. aastal ostis kiriku Glandorfi protestantlik kogukond ja ehitas selle uuesti üles uuele vundamendile.

Sõpruslinnad 

 Glandorf (Ohio)
 Lichtenberg (Mecklenburg-Vorpommern)

Viited

Välislingid 

 www.glandorf.de

Alam-Saksi vallad
Osnabrücki kreis
Kaari Sillamaa Laste Kaunite Kunstide Kool

Kaari Sillamaa Kaunite Kunstide Kool on erahuvialakool Tallinnas aadressil Auna 6/Aru 10.

Kooli loomise idee käis välja Tallinna Filharmoonia direktor Tarmo Leinatamm. Idee viis ellu Kaari Sillamaa, kes hakkas kooli ka juhtima.

Koolis hakati õpetama viit kunstiala: laul, tants, teater, joonistamine ja keraamika.

Tänapäeval on põhirõhk teatriga seotul. 

Kooli direktor on Kaari Sillamaa. Kooli on nimetatud seetõttu ka Kaari Sillamaa Laste ja Noorte Muusikateatriks.

Juhendajad 

 Kaari Sillamaa kooli ja teatri omanik, direktor, Mudilasteatri ning Mudilaste laulu- ja näiteringi juhendaja, Lasteteatri noorema rühma muusikajuht ja solfedžoõpetaja
 Janika Sillamaa Noorte Muusikateatri lavastaja ja muusikajuht, libretist ja helilooja
 Katre Jaani Laste Muusikateatri noorema rühma lavastaja ja koreograaf, Mudilasteatri liikumise- ja näitlemisõpetaja, filmirežissöör, kunstnik ja grimeerija
 Hille Savi Laste Muusikateatri vanema rühma lavastaja ja muusikajuht, väikelavastuste lavastaja ja Segakoori dirigent
 Kaarel Orumägi solistide hääleseadja, koormeister ja Noorte Muusikateatri lavastaja assistent
 Andrus Muuga lavavõitluse treener ja Noorte Muusikateatri liikumise õpetaja

 Johanna-Elise Kabel Laste Muusikateatri vanema rühma ja Noorte Muusikateatri koreograaf.

Viited

Välislingid
Koduleht

Tallinna koolid
Eesti huvikoolid
Eesti teater
Toomas Kuusing

Toomas Kuusing (sündinud 15. märtsil 1976 Puuril) on eesti graafik ja maalikunstnik.

Eluloolist 
Sündinud Põlva vallas Puuri külas. 1991. aastal lõpetas Põlva Ühisgümnaasiumi, 1991–1994 õppis Tartu Ehitus- ja Kergetööstuskoolis laia profiiliga ehitajaks. Graafikaga hakkas tegelema õpingute ajal Academia Non Gratas (2001–2002), pärastises Eesti Kunstiakadeemia Pärnu Kolledži Academia Gratas, Peeter Alliku juhendajakäe all. Lõpetas Eesti Kunstiakadeemia 2005. aastal bakalaureusekraadiga. Alates 2001. aastal esinenud näitustel, esimene isikunäitus oli 2002. aastal Pärnus Endla teatris.

Looming 
Kuusingu töid iseloomustab teatav kõverpeegelsus ja allegoorilised olukorrad. Oma ühe eeskujuna nimetab kunstnik Madalmaade renessansi meistrit Hieronymus Boschi. Kunstikriitikas on pandud tähele tema loomingu seoseid sürrealismi ja neopopiga, samuti Ameerika Ühendriikide 1980. aastate transavangardismiga. Naivistlikus kunstis paelub Kuusingut selle ausus. Maali ja graafika kõrval on Kuusingu loomingus olulisel kohal ka tegevuskunst.

Peamine inspiratsiooniallikas tema loomingus on inimesed. Kuusing loob ühtaegu nii realistlikke kui ka sürrealistlikke, mütoloogilise sisu ning väljanägemisega situatsioonipilte, mis osutavad sõrmega kirjule inimloomaaiale. Autori käsitletud teemad jäädvustavad siiralt ühtmoodi nii justkui teolt tabatuna mõjuvaid ärihaisid ja poliitikuid, allpool vaesuspiiri elavaid kodutuid, kunstnikku ennast, tema naabreid, tuttavaid ja inimesi tänavalt.

Toomas Kuusing on teinud illustratsioonid 2012. aastal Setomaa Valdade Liidu välja antud "Seto aabitsale" ja Lauri Sommeri jutukogule "Lugusid lõunast". Tegi Setomaast ja oma lapsepõlvest inspireeritud vitraažikavandi Eesti Vabariigi sajandale aastapäevale pühendatud näituse jaoks (kuraator ja teostaja Ain Roost).

Tunnustus 
 2006 – Pärnu Graafikafestivali „IN Graafika“ Grand Prix
 2008 – Pärnu linna kunsti aastapreemia
 2010 – Pärnu Graafikafestivali „IN Graafika“ Grand Prix
 2013 – aasta graafiku preemia

Viited

Välislingid 
 Kunstniku CV Draakoni galerii näituse "Harilikud inimesed" juures
 Toomas Kuusingu teoseid Eesti kaasaegse kunsti portaalis NOAR
 "Toomas Kuusing näitab klassikalise maalikunsti vajalikkust" Postimees, 5. märts 2013
 Uus Eesti graafika: Toomas Kuusing Müürileht, 22. märts 2018
 "Toomas Kuusing näitab harilikku maailma harilike inimeste silme läbi" ERR kultuur, 11. oktoober 2019

Eesti kunstnikud
Eesti graafikud
Eesti Kunstiakadeemia vilistlased
Sündinud 1976
Tatarsk

Tatarsk on linn Venemaal Novosibirski oblastis, Tatarski rajooni keskus. Linna läbib Siberi raudtee.

Asula on rajatud 1894. aastal, linnaõigused sai 1914. aastal.

Galerii

Venemaa linnad
Novosibirski oblast
Yvonne (lehm)

Yvonne (2005 – 3. september 2019) oli punasekirju lehm, kes põgenes 2011. aastal oma taluniku juurest Mühldorfis Saksamaal ja varjas end nädalaid metsas, äratades sellega ka meedia tähelepanu. Talunikud, politseinikud ja loomaõiguste aktivistid polnud võimelised teda leidma ja kinni võtma. 

Yvonne sündis 2005. aastal ja elas lüpsilehmana Liesertali orus Austria Alpides. 2011. aasta märtsis müüs senine omanik ta teisele talunikule Aschau am Innis Baieris Saksamaal, kes kavatses lehma nuumata ja lihaks teha. 24. mail 2011  põgenes Yvonne elektrikarjusega hoitud karjamaalt ja peitis end metsa. Pärast põgenemist ostis lehma loomaõiguslane Michael Aufhauser, et oma loomade varjupaika viia. Lehma leidmiseks ja metsast välja meelitamiseks kasutati kõikvõimalikke tehnoloogiaid: infrapunakaameraid, helikopterit, ka teisi lehmi kui meelitusvahendit. Sedamööda kuidas kõik katsed Yvonne'i kinni püüda läbi kukkusid, sai lehm üha kasvavat tähelepanu Saksamaa ja Austria meedias ja hiljem üle kogu maailma. Tabloidväljaanne Bild pani tema tabamise eest välja 10 000 euro suuruse vaevatasu. 

Yvonne püüti kinni 2011. aasta 1. septembril Stefanskircheni lähistel Unteralmshamis ja veetis oma ülejäänud elupäevad turvaliselt loomade varjupaigas.

Ameerika Ühendriikide filmiprodutsent Max Howard ja Münchenis asuv Papa Löwe Filmproduktion ühinesid Torsten Poecki ja Suurbritannias elava kirjaniku ja produtsendi Kirsty Peartiga, et toota osaliselt animeeritud koguperefilm "Cow On the Run" ('Ärajooksnud lehm').

Viited

Tuntud loomad
Imetajad
Sündinud 2005
Surnud 2019
Carlos Ukareda

Carlos Ukareda (sündinud 11. septembril 2000) on eesti muusik.

2018. aastal osales ta telesaates "Eesti otsib superstaari" ja jäi kuuendaks.

Tema isa on kitarrist Raul Ukareda.

Välislingid 
 "Carlos Ukareda: kui Danel Pandre soovitas mul staarisaatesse minna, oli asi kindel" Õhtuleht, 14. märts 2018

Eesti lauljad
Sündinud 2000
Przeworsk

Przeworsk on linn Poolas Podkarpacie vojevoodkonnas, Przeworski maakonna keskus. Przeworsk asub Rzeszówist umbes 36 km idas.

Ürikutes on Przeworski esmakordselt mainitud 1280. aastal, linnaõigused sai 1393. aastal. 1772. aastal läks Esimese Poola jagamise tagajärjel Habsburgide Austria keisririigi koosseisu.

Galerii

Viited 

Podkarpacie vojevoodkonna linnad
Raimond Valgre laulufestival

Raimond Valgre laulufestival oli laulufestival, kus esitati eesti helilooja Raimond Valgre loomingut.

Esimene festival toimus 1988.

2000 toimus 11. festival.

Vaata ka
festival Kummardus Valgrele

Viited

Eesti muusikafestivalid
Viktor Ivanenko

Viktor Ivanenko (vene keeles Виктор Валентинович Иваненко; sündinud 19. septembril 1947 Koltsovka külas Išimi rajoonis Tjumeni oblastis) on Nõukogude Liidu ja Venemaa Julgeoleku Komitee töötaja. Ta oli aastatel 1991–1992 Venemaa KGB esimees.

Ta lõpetas aastal 1970 Tjumeni Tööstusinstituudi erialal automaatika ja telemehaanika erialal. Aastal 1971 lõpetas ta KGB kõrgemad kursused.

Aastatel 1970–1986 töötas ta KGB Tjumeni oblasti valitsuses, ta on olnud KGB Nižnevartovski Linna osakonna ülem.

KGB töötajad
Luurajad
Sündinud 1947
Wellington Phoenix FC

Wellington Phoenix Football Club on Uus-Meremaa jalgpalliklubi, mis tegutseb riigi pealinnas Wellingtonis. Klubi mängib Austraalia kõrgliigas A-League.

Klubi on asutatud 2007. aasta märtsis. Hooajal 2007–08 hakkas Wellington Phoenix mängima A-League'is. Eelnevalt oli Austraalia kõrgliigas mänginud New Zealand Knights, mis lõpetas tegevuse 2007. aasta jaanuaris.

Wellington Phoenix on üks vähestest klubidest maailmas, mis tegutseb teise konföderatsiooni kuuluva riigi jalgpalliliigas (Uus-Meremaa kuulub Okeaania Jalgpallikonföderatsiooni, Austraalia Aasia Jalgpalli Konföderatsiooni).

Parimaks kohaks on Wellington Phoenixil Austraalia kõrgliigas kolm, mis saavutati hooajal 2019–20. A-League'i finaalmängudele on jõutud kuuel korral.

Klubi kodustaadion on Westpac Stadium, mis mahutab 34 500 pealtvaatajat.

Praegune koosseis  
Seisuga 10. november 2020

Peatreenerid 
  Ricki Herbert (2007–2013)
  Ernie Merrick (2013–2016)
  Chris Greenacre ja Des Buckingham (asetäitjad, 2016–2017)
  Darije Kalezić (2017–2018)
  Chris Greenacre (asetäitja, 2018)
  Mark Rudan (2018–2019)
  Ufuk Talay (2019–)

Rekordid 
 Enim mänge klubi meeskonnas – Andrew Durante (281 mängu aastatel 2008–2019)
 Enim väravaid klubi meeskonnas – Roy Krishna (52 väravat aastatel 2014–2019)
 Suurim võit: 8:2 mängus Central Coast Marinersi vastu (9. märts 2019)
 Suurim kaotus: 1:7 mängus Sydney vastu (19. jaanuar 2013)

Välislingid 

 Ametlik koduleht

 
Jalgpalliklubid
Tekkel

Tekkel on üliõpilase või õpilase vormimüts. Eesti teklid on nokkmütsi kujuga ja jagunevad üldmütsiks, mida võivad kanda kõik tudengid, ning värvitekliks, mis on õppeasutuse või üliõpilasorganisatsiooni värvides ja mida võivad kanda vaid vastava institutsiooni liikmed.

Rebasteklid on ühevärvilised, enamasti mustad; neid kannavad värve kandvate üliõpilasorganisatsioonide noorliikmed.

Üliõpilastavad
Peakatted
Toivo Kotov

Toivo Kotov (sündinud 14. märtsil 1949 Tallinnas) on eesti orienteeruja, treener ja sporditegelane.

1968. aastal lõpetas ta Tallinna Polütehnikumi raadiotehnika eriala.

Aastatel 1975–1978 töötas ta Laste Ekskursiooni ja Turismi Keskmaja instruktorina, 1978–1982 Lüllemäe õppespordibaasi instruktorina, hiljem Karula sovhoosi peaenergeetikuna.

Aastatel 1971–1975 võitis ta Eesti meistrivõistlustel orienteerumisjooksus 1 hõbeda ja 2 pronksi. Meistersportlane orienteerumises 1973. aastast. Raadioorienteerumises tuli 5 korda ja rebasejahis 2 korda Eesti meistriks.

Aastatel 1971–1977 oli ta Tallinna orienteerumispäevakute eestvedaja.

Ta oli Sixten Silla esimene treener. Ta on Lüllemäe orienteerumisklubi Juku-Peedu asutaja ja juht.

Ta on joonistanud orienteerumiskaarte, tegutsenud rajameistrina ja kirjutanud orienteerumisteemalisi artikleid.

Viited

Välislingid
Sirje Lemmik. Orienteerumisele pühendunud perekond. Lõuna-Eesti Postimees, 9. juuli 2016

Eesti orienteerujad
Eesti treenerid
Sündinud 1949
Amherst (New Yorgi osariik)

Amherst on linn Erie maakonnas New Yorgi osariigis Ameerika Ühendriikides.

Linn rajati aastal 1818 ja on nimetatud Jeffrey Amhersti järgi. Tegu on Buffalo eeslinnaga. Seal asub Buffalo ülikool.

Buffalo
New Yorgi osariigi linnad
Amherst (täpsustus)

Amherst on linn Massachusettsi osariigis Ameerika Ühendriikides
Amherst on linn New Yorgi osariigis Ameerika Ühendriikides
Amherst on asula Colorado osariigis Ameerika Ühendriikides
Muukeelne haridus Eestis

Muukeelne haridus on õpe, mis toimub muus keeles peale riigikeele ehk Eesti oludes muus keeles peale eesti keele. 

Kooli või klassi õppekeel on keel, milles toimub vähemalt 60 protsenti õppest. Kui õpe ei toimu üheski keeles 60 protsendi ulatuses, loetakse õpe kakskeelseks. Eestis on õppekeeleks eesti keel. Põhikoolis võib kogu koolis või selle üksikutes klassides olla õppekeeleks ka muu keel, mille üle otsustab valla- või linnavolikogu. Munitsipaalgümnaasiumites võib õppetöö Vabariigi Valitsuse loal toimuda osaliselt võõrkeeles, riigigümnaasiumites toimub õppetöö eesti keeles. Ülikoolis on õppekeel eesti keel, ülikooli nõukogu otsusega võib teatud õppekavadel või üksikutel kursustel toimuda õpe ka mõnes muus keeles.

Vene õppekeel

 Vene õppekeelega põhikoolides õpitakse vene keelt esimese ning eesti keelt teise keelena alates esimesest klassist. Kool on kohustatud tagama eesti keele õppe tasemel, mis võimaldaks põhikooli lõpetanul õpinguid jätkata ka eesti õppekeelega koolis. Kuna kahe keele (vene ja eesti) õppimisega alustatakse juba esimesest klassist, ei ole sellistes koolides kohustuslikku B-võõrkeelt. A- ja B-võõrkeele valib põhikool, arvestades enda võimalusi ja õpilaste soove. 

Vene õppekeelega munitsipaalgümnaasiumides tuleb 60% minimaalsest kohustuslikust õppemahust õpetada eesti keeles. Kool on kohustatud oma õppekavaga tagama eestikeelse õppe vähemalt selles ulatuses gümnaasiumiastmele kehtestatud minimaalsest lubatud õppemahust. Eesti kirjandust, Eesti ajalugu, ühiskonnaõpetust, muusikat ja geograafiat tuleb õpetada eesti keeles. Sellist 60/40 mudelit kasutatavates koolides õpetatakse vene keelt emakeelena ning eesti keelt teise keelena. Vene keelt ja kirjandust õpetatakse samas mahus nagu eestikeelse õppega koolides õpetatakse eesti keelt ja kirjandust. Vene õppekeelega gümnaasiumis õppinud õpilased võivad sooritada eesti keele teise keelena riigieksami. Õpilane on eksamist vabastatud, kui talle on väljastatud eesti keele oskuse kõrgtaseme tunnistus.

Õpe muudes võõrkeeltes

Mõnedes koolides viiakse õppetööd läbi vastavalt rahvusvahelise bakaleureuseõppe organisatsiooni (IBO) õppekavale või Euroopa Koolide põhikirja alusel välja töötatud õppekavale. Eestis on nn IB programmide õppekeeleks inglise keel. IB õppekaval on võimalik õppida seitsmes Eesti koolis: Tallinna Euroopa Kool, Eesti Rahvusvaheline Kool, Miina Härma Gümnaasium, Tallinna Inglise Kolledž, Audentese Erakool, Tartu Rahvusvaheline Kool ja Tallinna Rahvusvaheline Kool. Inglise keeles on nii Tallinnas kui ka Tartus võimalik omandada ka alusharidust kas täielikult inglise õppekeelega või ingliskeelse õpperühmaga lasteaedades.

Riikidevaheliste lepingute alusel tegutsevad Eestis saksa keele süvaõppega (osaliselt saksakeelse õppega) Tallinna Saksa Gümnaasium ja Kadrioru Saksa Gümnaasium ning Soome õppekava järgiv Tallinna Soome Kool. 

Tallinnas on võimalik alusharidust omandada ka prantsuse keeles. Prantsuskeelsed õpperühmad on Tallinna Euroopa Kooli lasteaias, eralasteaias Kalli-kalli ning eralasteaias Memme Musi.

Viited

Eesti haridus
Fürstenau (Alam-Saksi)

Fürstenau on vald Saksamaal Alam-Saksi liidumaal Osnabrücki kreisis.

Valla pindala on 78,62 km². 31. detsembril 2017 elas seal 9445 inimest. Vald asub umbes 40 km Osnabrückist loodes ja 25 km Lingenist idas.

Püha Jüri evangeelne luterlik kirik seisab linna turuplatsil. Pastor Anke Kusche räägib lugu, et Teise maailmasõja ajal nõudis armee kogu kättesaadavat metalli sõjatoodanguks. Sadu aastaid igapäevaselt helisenud kirikukellad võeti nõudmisel maha. Kuid öösel üks neist varastati ja maeti sõja lõpuni ühe taluniku põllule.

Linnakantseleis ripub maal linnast 18. sajandi lõpus. Nii näeb linn veel 2006. aasta detsembris välja.

Inimesed 

 Ida Raming (1932–), katoliku teoloog ja kirjanik
 Erich von Braunschweig-Grubenhagen (1478–1532), 1508–1532 Paderborni ja Osnabrücki juhtiv piiskop, valiti 1532. aastal Münsteri piiskopiks
 Heinrich von Sachsen-Lauenburg (1550–1585), Bremeni peapiiskop (Heinrich III), Osnabrücki vürstlik piiskop
 Philipp Sigismund von Braunschweig-Wolfenbüttel (1568–1623), Osnabrücki ja Verdeni vürstlik piiskop
 Hans Christoph von Königsmarck (1600–1663), Saksa armeejuht Rootsi teenistuses
 Dirk Hafemeister (1958–), ratsutaja ja olümpiavõitja
 Luciana Diniz (1970–), ratsutaja, takistussõitja

Viited

Välislingid 

 www.fuerstenau.de

Alam-Saksi vallad
Osnabrücki kreis
Diego Castro

Diego Castro Giménez (sündinud 2. juulil 1982 Pontevedras) on Hispaania jalgpallur. Ta mängib Austraalia kõrgliiga klubis Perth Glory vasaku äärepoolekaitsja positsioonil. Ta on klubi meeskonna kapten.

Ta alustas karjääri kodulinnas Hispaania kolmanda liiga klubis Pontevedra. 2003. aastal liitus ta Hispaania kõrgliiga klubiga Málaga, mängides põhiliselt klubi duubelmeeskonnas. 2006. aastal liitus ta Hispaania esiliiga klubiga Sporting de Gijón, kellega mängis kaks hooaega Hispaania esiliigas ja seejärel kolm hooaega kõrgliigas. Kõige edukam oli hooaeg 2009–10, kui ta lõi liigas kümme väravat. 2009. aastal valiti ta Sporting de Gijóni hooaja parimaks mängijaks. 2011. aastal liitus ta teise Hispaania kõrgliiga klubiga, Getafe, kus mängis neli hooaega.

2015. aastal suundus Castro esmakordselt välisklubisse, liitudes Perth Gloryga. Esimesel kahel hooajal lõi mõlemal korral liigas 13 väravat ja valiti mõlemal hooajal liiga sümboolsesse koosseisu. 2018–19 võitis ta Perth Gloryga A-League'i põhihooaja ja ta valiti taas liiga hooaja sümboolsesse koosseisu. Aastatel 2016, 2017 ja 2019 valiti ta Perth Glory aasta parimaks mängijaks ning hooajal 2015–16kogu liiga parimaks mängijaks.

Tema isa Fernando Castro Santos on töötanud mitu aastakümmet jalgpallitreenerina.

Saavutused 
Perth Glory
A-League'i põhihooaeg: 2018–19

Hispaania jalgpallurid
Málaga CF mängijad
Getafe CF mängijad
Perth Glory FC mängijad
La Liga mängijad
Sündinud 1982
Ivan Franjic

Ivan Frankie Franjic (sündinud 10. septembril 1987 Melbourne'is) on Austraalia jalgpallur. Ta mängib Austraalia kõrgliiga klubis Macarthur paremkaitsja positsioonil.

Ta alustas klubikarjääri Austraalia madalamate liigade klubides. 2009. aastal liitus ta Austraalia kõrgliiga klubiga Brisbane Roar, kellega tuli kahel hooajal Austraalia kõrgliiga põhihooaja võitjaks ja kolmel korral finaalseeria võitjaks. Hooaegadel 2010–11 ja 2013–14 valiti ta Austraalia kõrgliiga sümboolsesse koosseisu.

2014. aastal liitus ta Venemaa kõrgliiga klubiga Moskva Torpedo, kellega sõlmis kolmeaastase lepingu. Ta lahkus klubist juba järgmise aasta kevadel, sest klubi ei suutnud oma mängijatele palka maksta.

2015. aastal naasis ta kodumaale, liitudes Melbourne Cityga.

2015. aastal valiti ta A-League'i kümnendi sümboolsesse koosseisu.

2017. aastal mängis ta mõnda aega Lõuna-Korea kõrgliigas Daegus.

Hooajal 2017–2018 mängis ta taas Brisbane Roaris. 2018. aasta mais sõlmis ta kaheaastase lepingu Perth Gloryga. 2020. aasta septembris sõlmis Franjic lepingu äsja Austraalia kõrgliigaga liitunud klubiga Macarthur.

Austraalia jalgpallikoondises tegi Franjic debüüdi 2012. aasta detsembris. Ta kuulus Austraalia koondisse 2014. aasta maailmameistrivõistlustel. 2015. aastal tuli ta koondisega Aasia meistriks.

Saavutused 
Brisbane Roar
A-League'i põhihooaeg: 2010–11, 2013–14
A-League'i finaalseeria: 2010–11, 2011–12, 2013–14
Melbourne City
FFA Cup: 2016
Perth Glory
A-League'i põhihooaeg: 2018–19

Viited 

Austraalia jalgpallurid
Brisbane Roar FC mängijad
Melbourne City FC mängijad
Perth Glory FC mängijad
Sündinud 1987
Craig Goodwin

Craig Alexander Goodwin (sündinud 16. detsembril 1991 Adelaide'is) on Austraalia jalgpallur. Ta mängib Austraalia kõrgliiga klubis Adelaide United vasaku äärepoolkaitsja või vasakkaitsja positsioonil.

Ta alustas karjääri Austraalia poolprofessionaalsete liigade klubides. 2011. aastal liitus ta Melbourne Heartiga ning tegi 2012. aastal klubi põhimeeskonnas debüüdi Austraalia kõrgliigas. 2012. aastal liitus ta teise Austraalia kõrgliiga klubiga, Newcastle Jetsiga, kus mängis kaks hooaega. Seejärel veetis ta kaks hooaega Adelaide Unitedis.

2016. aastal liitus ta Hollandi kõrgliiga klubiga Rotterdami Sparta, kus mängis ka kaks hooaega ning mille vältel lõi ta Hollandi kõrgliigas kokku kuus väravat.

2018. aasta mais naasis Goodwin Adelaide Unitedi, kellega sõlmis kolmeaastase lepingu. Samal aastal võitis ta klubiga Austraalia karika. Karikafinaalis alistas Adelaide United Goodwini kahe värava toel Sydney.

2019. aasta juulis siirdus ta Saudi Araabia kõrgliiga klubisse Al-Wehda. Hooajal 2020–2021 mängis ta laenul samasse liigasse kuuluvas Abhas. Seejärel liitus ta laenulepingu alusel taas Adelaide Unitediga.

Debüüdi Austraalia jalgpallikoondises tegi Goodwin 26. juulil 2013 mängus Jaapani vastu. Koondisekarjääri esimese värava lõi ta 27. jaanuaril 2022 MM-i valikmängus Vietnami vastu.

Saavutused 
Adelaide United
A-League'i põhihooaeg: 2015–16
A-League'i finaalseeria: 2015–16
FFA Cup: 2018

Viited 

Austraalia jalgpallurid
Melbourne City FC mängijad
Newcastle Jets FC mängijad
Adelaide United FC mängijad
Sündinud 1991
Éder Militão

Éder Gabriel Militão (sündinud 18. jaanuaril 1998 Sertãozinhos) on Brasiilia jalgpallur, kes mängib Hispaania kõrgliiga klubis Madridi Real paremkaitsja või kaitsva poolkaitsja positsioonil.

Ta alustas karjääri kodumaal São Paulos. Klubi meeskonnas tegi ta Brasiilia kõrgliigas debüüdi 14. mail 2017 mängus Cruzeiro vastu. Esimese värava lõi ta liigas 17. septembril mängus Vitória vastu.

2018. aasta augustis sõlmis ta viieaastase lepingu Portugali kõrgliiga klubiga Porto. Debüüdi Portugali kõrgliigas tegi ta 2. septembril mängus Moreirense vastu, andes mängus väravasöödu. Ta murdis ennast kiiresti Porto põhikoosseisu. Esimese värava lõi ta klubi meeskonnas 28. novembril UEFA Meistrite Liiga alagrupimängus Schalke 04 vastu. Esimese värava Portugali liigas lõi ta 3. jaanuaril 2019 mängus Avese vastu. Ta valiti hooajal 2018–2019 Portugali kõrgliiga hooaja sümboolsesse koosseisu.

2019. aasta märtsis sõlmis ta kuueaastase lepingu Madridi Realiga.

Debüüdi Brasiilia jalgpallikoondises tegi ta 11. septembril 2018 sõprusmängus El Salvadori vastu. 2019. aastal võitis ta Brasiilia koondisega Copa América.

Viited 

Brasiilia jalgpallurid
São Paulo FC mängijad
FC Porto mängijad
Real Madrid CF mängijad
Primeira Liga mängijad
Sündinud 1998
Yacine Brahimi

Yacine Brahimi (araabia keeles: ياسين إبراهيمي; sündinud 8. veebruaril 1990 Pariisis) on Alžeeria jalgpallur, kes mängib Katari kõrgliiga klubis Al-Rayyan ja Alžeeria jalgpallikoondises äärepoolkaitsja või ründava poolkaitsja positsioonil.

2014. aastal valiti ta nii Alžeeria aasta jalgpalluriks, BBC Aafrika aasta jalgpalluriks kui ka Aafrika jalgpalli tulevikutalendiks.

Klubikarjäär 
Brahimi sündis Prantsusmaal ja alustas jalgpalli mängimist Prantsusmaa klubides, mängides noorena muuhulgas Paris Saint-Germainis. 2006. aastal liitus ta Stade Rennais' noorteakadeemiaga. Profidebüüdi tegi ta hooajal 2009–10, kui oli laenul Prantsusmaa esiliiga klubis Clermont, lüües liigas kaheksa väravat. Järgmisel hooajal mängis ta juba Stade Rennais' meeskonnaga Prantsusmaa kõrgliigas. Hooajal 2012–2013 oli laenul Hispaania kõrgliiga klubis Granada. 2013. aastal sõlmis ta klubiga püsiva lepingu ja mängis Granadas ka järgmise hooaja, lüües liigas kolm väravat.

2014. aasta juulis sõlmis ta viieaastase lepingu Portugali kõrgliiga klubiga Porto. Üleminekusumma oli 6,5 miljonit eurot. Esimese värava lõi ta klubi meeskonnas UEFA Meistrite Liiga hooaja 2014–15 kvalifikatsioonmängus Lille'i vastu. 17. septembril tegi ta Meistrite Liiga alagrupimängus Borissovi BATE vastu kübaratriki. Esimese värava Portugali liigas lõi ta 1. novembril mängus Nacionali vastu. Hooajal 2017–18 tuli ta Portoga Portugali meistriks. 2018. aastal võideti lisaks Portugali superkarikas.

2019. aasta juulis liitus ta Al-Rayyaniga.

Koondisekarjäär 
Brahimi esindas Prantsusmaa noortekoondisi, kuid otsustas hakata esindama Alžeeria jalgpallikoondist. Debüüdi tegi ta Alžeeria koondises 2013. aasta märtsis MM-i valikmängus Benini vastu. Ta valiti Alžeeria koondisse 2014. aasta maailmameistrivõistlusteks. Ta lõi maailmameistrivõistluste viimases alagrupimängus oma koondisekarjääri esimese värava Lõuna-Korea vastu. 2019. aastal tuli ta Alžeeria koondisega Aafrika meistriks.

Lisaks on ta kuulunud Alžeeria koondisse 2015. ja 2017. aasta Aafrika rahvaste karikavõistlustel.

Saavutused 
Porto
Primeira Liga: 2017–18
Supertaça Cândido de Oliveira: 2018

Viited

Välislingid 

Alžeeria jalgpallurid
Stade Rennais FC jalgpallurid
Granada CF mängijad
FC Porto mängijad
Ligue 1 mängijad
La Liga mängijad
Primeira Liga mängijad
Sündinud 1990
Héctor Herrera

Héctor Miguel Herrera López (sündinud 19. aprillil 1990 Tijuanas) on Mehhiko jalgpallur, kes mängib Major League Socceri klubis Houston Dynamo ja Mehhiko jalgpallikoondises poolkaitsja positsioonil.

Klubikarjäär 
Ta alustas oma klubikarjääri 2010. aastal kodumaal Pachucas, kus mängis kaks hooaega.

2013. aasta juunis liitus ta Portoga. Debüüdi Portugali liigas tegi ta 18. augustil 2013 mängus Vitória de Setúbali vastu. Sama aasta 22. oktoobril püsitas Herrera UEFA Meistrite Liiga rekordi, kui ta alagrupimängus Peterburi Zeniti vastu saadeti ta väljakult minema juba kuuendal minutil pärast kahe kollase kaardi teenimist. Esimese värava lõi ta Portugali liigas 20. detsembril mängus Olhanense vastu. Hooajal 2014–15 valiti ta Porto hooaja parimaks mängijaks. Hooajal 2017–18 tuli ta Portoga Portugali meistriks. Lisaks on ta kahel korral võitnud Portugali superkarika. Hooaegadel 2017–18 ja 2018–19 on ta valitud Portugali kõrgliiga hooaja sümboolsesse koosseisu. Ta oli alates hooajast 2015–16 Porto meeskonna kapten.

2019. aasta juulis sõlmis ta kolmeaastase lepingu Hispaania kõrgliigaklubiga Madridi Atlético. Hooajal 2020/21 tuli ta klubiga Hispaania meistriks.

Pärast kolme hooaega Madridi Atléticos siirdus ta 2022. aastal Houston Dynamosse.

Koondisekarjäär 
Debüüdi Mehhiko jalgpallikoondises tegi Herrera 16. oktoobril 2012 MM-i valikmängus El Salvadori vastu. Esimese värava lõi ta koondise särgis 4. septembril 2015 sõprusmängus Trinidadi ja Tobago vastu.

2015. aastal tuli ta Mehhiko koondisega CONCACAF Gold Cupi võitjaks.

2016. aasta Copa América Centenario esimeses alagrupimängus lõi ta värava Uruguay vastu.

Lisaks on ta kuulunud Mehhiko koondisse 2014. ja 2018. aasta maailmameistrivõistlustel, 2021. aasta CONCACAF Gold Cup'il ning 2013. ja 2017. aasta FIFA konföderatsioonide karikaturniiril.

2012. aasta suveolümpiamängude jalgpalliturniiril tuli ta Mehhiko meeskonnaga olümpiavõitjaks.

Saavutused 
Porto
Primeira Liga: 2017–18
Supertaça Cândido de Oliveira: 2013, 2018
Madridi Atlético
La Liga: 2020–21

Välislingid 

Mehhiko jalgpallurid
CF Pachuca mängijad
FC Porto mängijad
Madridi Atlético mängijad
Primeira Liga mängijad
la Liga mängijad
Sündinud 1990
Maido Ruusmann

Maido Ruusmann (sündinud 27. juunil 1983 Tõrvas) on Eesti poliitik ja mootorisportlane. Ta on endine Tõrva linnapea ja praegune Tõrva vallavanem.

Poliitiline tegevus 

Olnud aastatel 2005–2009 Tõrva Linnavolikogu liige ning töötanud aastatel 2009–2013 Tõrva Linnavalitsuses abilinnapeana. 2013–2017 oli Maido Ruusmann Tõrva linnapea. 2017. aastal valiti Maido Ruusmann Tõrva vallavanemaks. Alates 14. septembrist 2016 kuulub Eesti Reformierakonda.

Valimistulemused aastatel 2002–2017:

Isiklikku 
Ruusmann on sündinud ja kasvanud Tõrva linnas. Lõpetanud 2002. aastal Tõrva Gümnaasiumi ja õppinud aastatel 2002–2009 Tartu Ülikoolis õigusteaduse erialal. 
Ta on kahekordne Balti meister bagikrossis. Kahe lapse isa (poeg Richard sündis 2009 ja tütar Rihanna sündis 2013). Tegutsenud erasektoris nii juristi, kvaliteedispetsialisti kui ka kinnisvaraettevõtte arendusjuhina. Ta on olnud aastatel 2010–2017 Tõrva Loitsu peakorraldaja.

Välislingid 
 "Tõrva vallavanem Maido Ruusmann loobub riigikogu kohast. Tema asemel saab parlamenti Viljandimaal tuntud Sulev Kannimäe" Delfi, 26. jaanuar 2021

Eesti Reformierakonna poliitikud
Sündinud 1983
Aleksandar Mitrović

Aleksandar Mitrović (serbia keele Александар Митровић; sündinud 16. septembril 1994 Smederevos) on Serbia jalgpallur. Ta mängib ründajana Premier League'i klubis Fulham ja Serbia jalgpallikoondises.

2018. aastal valiti ta Serbia aasta jalgpalluriks.

Klubikarjäär 
Ta alustas klubikarjääri hooajal 2011–12 Serbia esiliigaklubis Teleoptik. Järgmisel hooajal liitus ta Serbia kõrgliigaklubiga Partizan ning tuli hooajal 2012–13 klubiga ka Serbia meistriks. Seejärel liitus ta 2013. aasta augustis viie miljoni euro eest Belgia kõrgliigaklubiga Anderlecht, kellega tuli hooajal 2013–14 Belgia meistriks. Samal hooajal lõi ta liigas 16 väravat ja järgmisel 20 väravat, olles hooajal 2014–15 liiga suurim väravakütt.

2015. aasta juulis sõlmis ta viieaastase lepingu Inglismaa Premier League'i klubiga Newcastle United. Väidetav üleminekusumma oli 13 miljonit naelsterlingit. Esimesel hooajal lõi ta liigas üheksa väravat, kuid Newcastle United jäi liigas 18. kohale ja langes esiliigasse. Järgmisel hooajal õnnestus tal Newcastle Unitediga esiliiga võita ja tagasi Premier League'isse tõusta.

2018. aasta veebruaris läks ta Newcastle Unitedist laenule Inglismaa esiliigaklubisse Fulham. Ta lõi 17 allesjäänud mänguga 12 väravat ning aitas sellega Fulhamil Premier League'i tõusta. 2018. aasta juulis sõlmis ta Fulhamiga juba püsiva lepingu. Hooajal 2019–20 lõi ta Inglismaa esiliigas 26 väravat ja oli Ollie Watkinsi kõrval liigas suurim väravakütt. Hooaja lõpus valiti Mitrović Inglismaa esiliiga ja Fulhami hooaja parimaks mängijaks.

Hooajal 2020/21 lõi Mitrović Inglismaa kõrgliigas kolm väravat ja Fulham Inglismaa kõrgliigasse püsima jääda ei suutnud. Hooajal 2021/22 lõi Mitrović Inglismaa esiliigas 43 väravat, mis oli Inglismaa esiliiga rekord. Ta valiti Inglismaa esiliiga hooaja sümboolsesse koosseisu ning esiliiga ja Fulhami hooaja parimaks mängijaks. Samal hooajal kindlus ta Fulhamiga Inglismaa esiliiga võiduga tagasi pääsu kõrgliigasse.

Koondisekarjäär 
2013. aastal tuli ta Serbia kuni 19-aastaste koondisega Euroopa omavanuste meistriks. Debüüdi Serbia jalgpallikoondises tegi Mitrović 7. juunil 2013 MM-i valikmängus Belgia vastu. Esimese värava lõi ta koondise särgis sama aasta 6. septembril MM-i valikmängus Prantsusmaa vastu. 2018. aasta maailmameistrivõistluste esimeses alagrupimängus lõi ta värava Šveitsi vastu. 2021. aasta märtsis tõusis Mitrović 41 koondiseväravaga Serbia koondise läbi aegade suurimaks väravakütiks.

Saavutused 
Partizan
Serbia Superliga: 2012–13
Anderlecht
Belgia kõrgliiga: 2013–14
Belgia superkarikas: 2014
Newcastle United
EFL Championship: 2016–17
Fulham
EFL Championship: 2021–22

Viited

Välislingid 

 Profiil Fulham FC kodulehel

Serbia jalgpallurid
RSC Anderlechti mängijad
Newcastle United FC mängijad
Fulham FC mängijad
Premier League'i mängijad
The Championshipi mängijad
Sündinud 1994
Ainsley Maitland-Niles

Ainsley Cory Maitland-Niles (sündinud 29. augustil 1997 Londonis) on Inglismaa jalgpallur, kes mängib paremkaitsja või keskpoolkaitsjana Itaalia kõrgliiga klubis AS Roma ja Inglismaa jalgpallikoondises.

Maitland-Niles liitus 2003. aastal Arsenali noorteakadeemiaga. Debüüdi Arsenali esindusmeeskonnas tegi ta 17 aasta ja 102 päeva vanuselt 9. detsembril 2014 UEFA Meistrite Liiga alagrupimängus İstanbuli Galatasaray vastu. Ta sai sellega Jack Wilshere'i järel teiseks noorimaks Arsenali mängijaks, kes on Meistrite Liigas mänginud. Inglismaa kõrgliigas tegi Maitland-Niles debüüdi neli päeva hiljem mängus Newcastle Unitedi vastu.

Hooaja 2015–16 veetis ta esiliiga klubis Ipswich Town ning lõi 3. novembril 2015 mängus Bolton Wanderersi vastu profikarjääri esimese värava.

2018. aasta juunis sõlmis Arsenaliga uue pika lepingu. Esimese värava lõi ta Inglismaa kõrgliigas 29. detsembril 2018 mängus Liverpooli vastu. Ta viis Arsenali 11. minutil juhtima, kuid lõpuks tuli võtta vastu 1:5 kaotus. Hooaja 2020–21 teises pooles oli ta laenul Inglismaa kõrgliiga klubis West Bromwich Albion. 2022. aasta jaanuaris läks ta laenule Romasse.

2017. aastal tuli ta Inglismaa kuni 20-aastaste koondisega juunioride maailmameistriks. Inglismaa jalgpallikoondises tegi Maitland-Niles debüüdi 8. septembril 2020 UEFA Rahvuste Liiga mängus Taani vastu.

Saavutused 
Arsenal
FA Cup: 2019–20
FA Community Shield: 2017, 2020

Viited 

Inglismaa jalgpallurid
Arsenal FC mängijad
Ipswich Town FC jalgpallurid
West Bromwich Albion FC mängijad
AS Roma mängijad
Premier League'i mängijad
The Championshipi mängijad
Serie A mängijad
Sündinud 1997
Jean (Pariisi krahv)

Jean Charles Pierre Marie d’Orléans (sündinud 19. mail 1965 Boulogne-Billancourtis) on Prantsusmaa kuningliku (Orléansi) perekonna pea (kuningliku nimega Jean IV) alates 21. jaanuarist 2019.

Tema vanemad olid Pariisi krahv Henri (VII, 1933–2019) ja Württembergi printsess Marie-Thérèse (sündinud 1934). 

Alates 27. septembrist 1987 on ta Vendôme'i hertsog. Pärast oma vanema venna Clermonti krahvi François' surma 31. detsembril 2017 oli ta dofään. Alates 2. veebruarist 2019 kasutab ta oma vanaisale ja isale kuulunud ajaloolist Pariisi krahvi tiitlit.

19. märtsil 2009 Pariisis (tsiviilabielu) ja 2. mail 2009 Senlis's (kiriklik laulatus) abiellus ta Philomena de Tornos y Steinhartiga (sündinud 19. juunil 1977 Viinis), neil on kaks poega ja kolm tütart:
Gaston (sündinud 19. novembril 2009 Pariisis)
Antoinette (sündinud 28. jaanuaril 2012 Viinis)
Louise-Marguerite (sündinud 30. juulil 2014 Poissys)
Joseph (sündinud 2. juunil 2016 Dreux's)
Jacinthe (sündinud 9. oktoobril 2018 Dreux's)

Troonipretendendid
Prantsusmaa inimesed
Orléans'id
Sündinud 1965
Gaston d'Orléans

Gaston Louis Antoine Marie d'Orléans (sündinud 19. novembril 2009 Pariisis) on Pariisi krahvi Jeani (sündinud 1965) ja Philomena de Tornos y Steinharti (sündinud 1977) vanim poeg. Alates 21. jaanuarist 2019 on tema isa Prantsusmaa kuningliku perekonna pea (Jean IV) ja tema on dofään.

Prantsusmaa inimesed
Orléans'id
Sündinud 2009
Robert Snodgrass

Robert Snodgrass (sündinud 7. septembril 1987 Glasgow's) on Šotimaa jalgpallur. Ta mängib Premier League'i klubis West Bromwich Albion äärepoolkaitsjana. Ta võib mängida ka ründaja positsioonil.

Ta alustas klubikarjääri kodumaal Livingstonis. Debüüdi Šotimaa kõrgliigas tegi ta hooajal 2004–05. Alates hooajast 2008–09 on ta mänginud ainult Inglismaa klubides. Esimesed neli hooaega veetis ta Leeds Unitedis, millega mängis kaks esimest hooaega Inglismaa kolmandas liigas ja kaks viimast hooaega esiliigas. Hooajal 2011–12 lõi ta esiliigas 13 väravat ja valiti 2012. aastal klubi hooaja parimaks mängijaks.

2012. aasta juulis liitus Snograss Premier League'i klubiga Norwich City. Mõlemal Norwich Citys veedetud hooajal lõi ta Inglismaa kõrgliiga kuus väravat. 2014. aastal valiti ta klubi hooaja parimaks mängijaks. Hooajal 2013–14 langes Norwich City aga kõrgliigast välja, mistõttu liitus Snodgrass 2014. aasta juunis Hull Cityga. Vigastuse tõttu jäi ta eemale peaaegu kogu hooajast 2014–15.

2017. aasta jaanuaris liitus ta West Ham Unitediga, sõlmides klubiga kolme ja poole aasta pikkuse lepingu. Hooaja 2017–18 veetis ta Aston Villaga esiliigas. 2021. aasta jaanuaris siirdus ta West Bromwich Albioni.

Debüüdi Šotimaa jalgpallikoondises tegi Snodgrass 9. veebruaril 2011 mängus Põhja-Iirimaa vastu. Esimese värava lõi ta koondise särgis 10. augustil sõprusmängus Taani vastu. Koondisekarjääri lõpetas Snodgrass 2019. aastal.

Viited

Välislingid 

 Robert Snodgrass West Ham United F.C. kodulehel 

Šotimaa jalgpallurid
Leeds United FC jalgpallurid
Norwich City FC jalgpallurid
Hull City AFC jalgpallurid
Aston Villa FC mängijad
West Ham Unitedi mängijad
West Bromwich Albion FC mängijad
Premier League'i mängijad
The Championshipi mängijad
League One'i mängijad
Sündinud 1987
Nutikas spetsialiseerumine

Nutikas spetsialiseerumine on Euroopa Liidus kasutatav kontseptsioon, mille eesmärgiks on regioonide valdkondlike konkurentsieeliste määratlemine ja arendamine.

See töötati välja 2009. aastal eesmärgiga hoogustada majandusarengut ja -kasvu ning suurendada tootlikkust. Nutikast spetsialiseerumisest sai Euroopa Liidu struktuurifondide perioodi 2014–2020 üks suund, mille eesmärk on fokuseerida riiklikud poliitikameetmed nende majandusvaldkondade toetuseks, millel on suurem kasvupotentsiaal ja mille arengut on võimalik suunata teadus- ja arendustegevuse toetuste kaudu. Eestis alustati 2012. aastal Eesti Arengufondi eestvedamisel aruannete ja analüüside koostamist, mille alusel hakata rakendama nutikat spetsialiseerumist ning kasvualad välja valida.

Eesti ettevõtluse kasvustrateegia 2014–2020 ning Eesti teadus- ja arendustegevuse ning innovatsiooni (TAI) strateegia 2014–2020 „Teadmistepõhine Eesti” kinnitati 2013. aasta lõpus ja 2014. aasta alguses. Nendega kinnitati valitud kasvualad ja nutika spetsialiseerumise juhtimispõhimõtted. Nutika spetsialiseerumise eesmärkide täitmist ja kavandatud tegevuste elluviimist jälgib 2014. aastal loodud nutika spetsialiseerumise juhtkomitee.

Nutika spetsialiseerumise kasvualadeks Eestis on:
 info- ja kommunikatsioonitehnoloogia (IKT) horisontaalselt läbi teiste sektorite;
 tervisetehnoloogiad ja -teenused;
 ressursside efektiivsem kasutamine.

Eesti Arengufondi töö tulemusena määratleti igas kasvualas ka kasvunišid. IKT valdkonnas on nendeks infoturve ja küberkaitse, tootmise automatiseerimine, robootika, sardsüsteemid ning vahendid ja metoodikad tarkvaraarenduses. Tervisetehnoloogiate ja -teenuste valdkonnas on kasvuniššideks e-tervis ja punane biotehnoloogia ning ressursside väärindamise valdkonnas energia- ja ressursitõhusus ehitusel ja ehitistes, puidu väärindamine, nano- ja pinnakattetehnoloogiad, maavarade väärindamine, põlevkivi keemiatööstuses ning toidutoorme väärindamine.

Välislingid 
 Nutikas spetsialiseerumine Majandus- ja Kommunikatsiooniministeerium

Majandus
Euroopa Liit
Ayoze Pérez

Ayoze Pérez Gutiérrez (sündinud 29. juulil 1993 Santa Cruz de Tenerifes) on Hispaania jalgpallur. Ta mängib ründaja või ründava poolkaitsjana Premier League'i klubis Leicester City.

Ta alustas karjääri kodulinnas Tenerifes. Klubi esindusmeeskonnas tegi ta debüüdi 2012–13. Järgmisel hooajal mängis ta klubiga Hispaania esiliigas. Ta lõi liigas 16 väravat, millega oli sel hooajal klubi suurim väravakütt. Ayoze valiti liiga hooaja läbimurdjaks ja hooaja sümboolsesse koosseisu.

2014. aasta juunis liitus Ayoze Newcastle Unitediga. Temast olid huvitatud ka Madridi Real, Barcelona ja Porto. Debüüdi Newcastle'i meeskonnas tegi ta Inglismaa kõrgliigas 17. augustil mängus Manchester City vastu. Esimese värava lõi ta liigas 26. oktoobril mängus Tottenham Hotspuri vastu. Hooajal 2015–16 langes ta Newcastle Unitediga Inglismaa kõrgliigast välja, kuid järgmisel hooajal suudeti esiliiga võita ja tagasi Premier League'i tõusta.

2019. aasta juulis sõlmis ta nelja-aastase lepingu Leicester Cityga.

Saavutused 
Newcastle United
EFL Championship: 2016–17

Viited

Välislingid 

Hispaania jalgpallurid
CD Tenerife mängijad
Newcastle United FC mängijad
Leicester City FC mängijad
Premier League'i mängijad
The Championshipi mängijad
Sündinud 1993
Aktiivoptika

Aktiivoptika on peegelteleskoopides kasutatav tehnoloogia, mis muudab aktiivselt teleskoobi peeglite asendit, et vältida välistest mõjuritest nagu tuulest, temperatuurist ja mehaanilisest pingest tekitatud deformatsioone. Ilma aktiivoptikata pole võimalik ehitada teleskoope, mille peegli diameeter on üle viie meetri või mille peegel koosneb mitmest osast.

Aktiivoptikat kasutatakse näiteks Nordic Optical Telescopeil ja Uue Tehnoloogia Teleskoobis ning teistes suurtes teleskoopides, mis on ehitatud pärast 1990ndate keskpaika.

Aktiivoptikat ei tohi segamini ajada adaptiivoptikaga, mis töötab lühemat aega ja korrigeerib atmosfääri moonutusi.

Viited

Astronoomia
Optika
Pruun-karmiinleevike

Pruun-karmiinleevike (Carpodacus edwardsii) on vintlaste sugukonda ja karmiinleevikeste perekonda kuuluv linnuliik.

Kirjeldus 
Täiskasvanud pruun-karmiinleevike on 16–17 cm pikk ja võib kaaluda kuni 26,5 grammi.

Alamliigid 
Pruun-karmiinleevikesel on kirjeldatud kahte alamliiki:
 C. e. rubicundus (Greenway, 1933) – pesitseb Ida-Himaalajast kuni Kesk-Nepalini ning Bhutani ja Kirde-Indiani, samuti Edela-Hiinas ja Põhja-Myanmaris.
 C. e. edwardsii (Verreaux, 1871) – pesitseb Kesk- ja Lõuna-Hiinas.

Pesitsemine 
Pruun-karmiinleevikese pesitusaeg pole üheselt teada, kuid see arvatakse aset leidvat vahemikus juuni–august. Liik teeb oma pesa rododendronipõõsastesse metsades.

Häälitsemine 
Liigi laulu pole kirjeldatud, kuid nende kutsehüüuks on äkiline ja metalse kõlaga "twink", "zwiiib" ja "tswii".

Seisund 
Rahvusvahelise Looduskaitseliidu punase nimistu järgi on liik soodsas seisundis.

Viited

Kirjandus 
 Grimmett, Richard; Inskipp, Carol; Inskipp, Tim; Baral, Hem Sagar (2016). Birds of Nepal: Revised Edition. Bloomsbury Publishing. ISBN 9781472905727
 Robson, Craig (2015). Birds of South-East Asia: Concise Edition. Bloomsbury Publishing. ISBN 9781472924254

Välislingid 
 

Vintlased
1871
Aasia linnud
Slobozia

Slobozia on linn Rumeenias, Ialomița maakonna halduskeskus. Linn asub Ialomița jõe kaldal ajaloolises Munteenia piirkonnas.

Galerii

Rumeenia linnad
Munteenia
Ialomița maakond
Luka Milivojević

Luka Milivojević (serbia kirillitsas Лука Миливојевић,;sündinud 7. aprillil 1991 Kragujevacis) on Serbia jalgpallur. Ta mängib poolkaitsjana Premier League'i klubis Crystal Palace ja on meeskonna kapten.

Ta alustas klubikarjääri Serbia klubides. Aastatel 2012–2013 mängis ta Serbia suurklubis Belgradi Red Star. 2013. aasta juulis sõlmis ta viieaastase lepingu Belgia kõrgliigaklubiga Anderlecht, kus veetis tervenisti vaid hooaja 2013–14, tulles sel hooajal Belgia meistriks. Hooaja 2014–15 keskel liitus ta Kreeka kõrgliigaklubiga Olympiakós. Ta tuli Olympiakósega kahel korral Kreeka meistriks ja võitis 2015. aastal Kreeka karika.

Crystal Palace'iga sõlmis Milivojević lepingu 31. jaanuaril 2017. Üleminekusumma oli 16 miljonit eurot. Esimese värava lõi ta klubi meeskonnas 10. aprillil 2017 penaltist mängus Arsenali vastu.

Debüüdi Serbia jalgpallikoondises tegi Milivojević 14. novembril 2012 sõprusmängus Tšiili vastu. Ainsa värava lõi ta koondise särgis 6. oktoobril 2017 MM-i valikmängus Austria vastu. Ta kuulus Serbia koondisse 2018. aasta maailmameistrivõistlustel.

Saavutused 
Belgradi Red Star
Serbia karikas: 2011–12
Anderlecht
Belgia kõrgliiga: 2013–14
Belgia superkarikas: 2014
Olympiakós
Kreeka Super League: 2014–15, 2015–16
Kreeka karikas: 2014–15

Viited 

Serbia jalgpallurid
RSC Anderlechti mängijad
PAE Olympiakósi jalgpallurid
Crystal Palace FC mängijad
Premier League'i mängijad
Sündinud 1991
Eric Whitacre

Eric Edward Whitacre (sündinud 2. jaanuaril 1970 Renos, Nevada osariigis) on Ameerika helilooja ja dirigent, kes on tuntud peamiselt oma koorimuusika poolest. Whitacre on kokku kutsunud ja juhatanud ka virtuaalkoore, mille lauljad on maailma eri paikades laiali ning nende hääled ühinevad kooriks võrgupõhiselt. 

Õppis lapsena klaverit, mängis noorena süntesaatorit ja unistas rokkmuusiku elukutsest. Sai komponeerimise erialal muusikabakalaureuse kraadi Nevada Las Vegase ülikoolis 1995. aastal. Magistrikraadi kompositsiooni alal omandas Juilliardi muusikakoolis 1997. aastal. 

Tema 2010. aastal Decca plaadifirmas välja antud debüütalbum "Light and Gold" pälvis 2012. aastal Grammy auhinna parima kooriesituse eest.

2013. aastal külastas Eric Whitacre Eestit, andes autorikontserdi Tallinna Jaani kirikus ning korraldades töötoa heliloojatele ning meistrikursuse dirigentidele.

Viited

Ameerika Ühendriikide heliloojad
Sündinud 1970
Pisi-mesilasenäpp

Pisi-mesilasenäpp (Merops pusillus) on mesilasenäplaste sugukonda kuuluv linnuliik, mis elutseb Sahara-taguses Aafrikas.

Kirjeldus 
Täiskasvanud pisi-meslasenäpp on mesilasenäppide perekonna väikseim lind, olles 16–17 cm pikk ja kaaludes 13–19 g.

Alamliigid 
Kokku on kirjeldatud viit pisi-mesilasenäpi alamliiki:
 M. p. pusillus (Mueller, 1776) – elutseb Senegalist ja Ida-Guineast kuni Edela-Sudaani ja Kongo Demokraatliku Vabariigi põhjaosani.
 M. p. ocularis (Reichenow, 1900) – elutseb Kesk-Sudaanist idas kuni Punase mere rannikuni Eritreas ja Lääne-Etioopias ning lõunas kuni Kongo DV kirdeosa ja Loode-Ugandani.
 M. p. cyanostictus (Cabanis, 1869) – elutseb Kesk- ja Ida-Etioopias, Loode- ja Lõuna-Somaalias ning Ida-Keenias.
 M. p. meridionalis (Sharpe, 1892) – elutseb Ida-Aafrikas (v.a Ida-Keenia) ja ekvaatorist lõunas kuni Angola ja Lõuna-Aafrika Vabariigi kirdeosani.
 M. p. argutus (Clancey, 1967) – elutseb Edela-Angolas, Põhja-Namiibias, Põhja- ja Ida-Botswanas, Edela-Zimbabwes ja Lõuna-Aafrika Vabariigi põhjaosas.

Levila 
Liik eelistab elupaigana rohuseid kohti, harva veest kaugel. Kuivematel aastaaegadel külastab tihti soid, järve- ja jõekaldaid.

Pesitsemine 
Pisi-meslasenäpud pesitsevad muldvallidesse või mahajäetud termiidiküngastesse tehtud pesas, kurnas on 4 muna.

Häälitsemine 
Kutsehüüuks on lühike ja korduv "tjip-tjip" või "tsip".

Seisund 
Rahvusvahelise Looduskaitseliidu punase nimistu järgi on liik soodsas seisundis.

Viited

Kirjandus 

 Butchart, Duncan (2016). Wildlife of the Okavango. Penguin Random House South Africa. ISBN 9781775843399

Siniraalised
Aafrika linnud
1776
Danny Ings

Daniel William John Ings (sündinud 23. juulil 1992 Winchesteris) on Inglismaa jalgpallur. Ta mängib ründajana Premier League'i klubis Aston Villa.

Ta alustas klubikarjääri Bournemouthis. Debüüdi klubi põhimeeskonnas tegi ta 6. oktoobril 2009 Football League Trophy mängus Northampton Towni vastu. Liigadebüüdi tegi ta hooajal 2010–11, lüües sel hooajal Inglismaa tugevuselt kolmandas liigas seitse väravat.

2011. aasta augustis sõlmis ta nelja-aastase lepingu Inglismaa esiliiga klubiga Burnley. Hooajal 2013–14 lõi ta liigas 21 väravat, millega oli sel hooajal Burnley parim väravakütt. Burnley lõpetas hooaja teise kohaga ja tõusis Premier League'isse. Hooajal 2013–14 valiti ta Burnley ja lisaks kogu esiliiga parimaks mängijaks. Debüüdi Inglismaa kõrgliigas tegi ta 19. augustil 2014 mängus Chelsea vastu. Oma esimese värava lõi ta liigas 26. oktoobril mängus Evertoni vastu. Kokku lõi ta hooajal 2014–15 11 väravat.

2015. aasta juunis liitus Ings Liverpooliga. Esimese värava lõi ta klubi meeskonnas 20. septembril mängus Norwich City vastu. Vigastuste ja tiheda konkurentsi tõttu sai ta Liverpoolis oldud ajal mänguaega võrdlemisi harva. 2018. aasta suvel suundus ta laenule Southamptoni ning 2019. aasta keskpaigas läks sinna klubisse püsivalt üle. Hooajal 2019–20 lõi ta Inglismaa kõrgliigas 22 väravat, millega oli liigas paremuselt teine väravakütt. Ta valiti sel hooajal klubi hooaja parimaks mängijaks.

2021. aasta augustis sõlmis ta kolmeaastase lepingu Aston Villga. Väidetav üleminekusumma oli 25 miljonit naelsterlingit.

Debüüdi Inglismaa jalgpallikoondises tegi Ings 12. oktoobril 2015 EM-i valikmängus Leedu vastu. Koondisekarjääri esimese värava lõi ta 8. oktoobril 2020 sõprusmängus Walesi vastu.

Viited

Välislingid 

 Profiil Southampton F.C. kodulehel

Inglismaa jalgpallurid
AFC Bournemouthi mängijad
Burnley FC jalgpallurid
Liverpool FC mängijad
Southampton FC mängijad
Aston Villa FC mängijad
Premier League'i mängijad
The Championshipi mängijad
League One'i mängijad
Sündinud 1992